《游渶川石桥》
宋代·范纯仁

英山富泉石，翠岩映清涟。近可杖屦及，寂无市井喧。

良辰惜虚过，幽寻忍空还。幸接鸿雁序，愧在骅骝前。

一径入岚霭，遍野皆兰荃。洗耳慕颍曲，散发非伊川。

芳意动宿楚，暖脉通幽泉。遥源发何所，积流浩成渊。

断岸矗苍壁，澄瀛印晴天。人稀石有彴，村远鱼无筌。

初开腊瓮酒，乍减春衣绵。风光入雩咏，暄和临禁烟。

柔莎当茵席，轻漪泛觥船。天日正清润，水云共澄鲜。

灵苗恣采撷，古迹皆穷研。高会屏纷杂，野具无荤膻。

繁英落如糁，幽禽语如弦。嫩香小杏肥，深碧新荷圆。

游鯈忽上下，戏蝶时翩翾。芳树荫坐钓，平石醒醉眠。

共得真隐趣，勿为豪华传。满目是图画，在处皆潺湲。

春风拂归袂，暮景生吟鞭。恨不见山月，月晓山南边。

作者简介：范纯仁（1027年6月－1101年），字尧夫，谥忠宣。 北宋大臣，人称“布衣宰相”。参知政事范仲淹次子。1027年6月，范纯仁生于南京应天府。宋仁宗皇祐元年进士。曾从胡瑗、孙复学习。父亲殁没后才出仕知襄邑县，累官侍御史、同知谏院，出知河中府，徙成都路转运使。宋哲宗立，拜官给事中，元祐元年同知枢密院事，后拜相。宋哲宗亲政，累贬永州安置。范纯仁于宋徽宗立后，官复观文殿大学士，后以目疾乞归。建中靖国年间去世，追赠开府仪同三司，谥号忠宣。著有《范忠宣公集》。